en es en cy pt cy cy cy cy cy es en en es en en
Adolygiad Guardians of the Galaxy Vol.2 – AL PARR: Boi Ffilmiau
Pan wnaeth y ffilm gyntaf, Guardians of the Galaxy, cael ei rhyddhau yn 2014, mae’n deg dweud bod llwyddiant y ffilm yn ariannol ac efo cynulleidfaoedd wedi bod yn sioc i bawb. Er bod y cyfarwyddwr, James Gunn, efo ‘cult following’, doedd o ddim wedi cael llwyddiant ar blatfform mainstream eto. Hefyd, hyd yn oed ym myd y comics, doedd y cymeriadau hynny ddim yn boblogaidd ac roedd llond llinell o gymeriadau o fyd Marvel basai cynulleidfaoedd wedi hoffi gweld ar y sgrin fawr yn hytrach na’r Guardians. Er hyn oll, pan gafodd y ffilm ei rhyddhau, ar yr olwg gyntaf roedd yn plesio pawb ac rŵan mae’r tîm yn ôl ar gyfer eu hail antur.
Er fy mod yn ffan enfawr o’r Avengers, dydy’r deinamig o deulu ddim yn rhywbeth sydd yn cael ei adlewyrchu yn y ffilmiau. Dyma un o brif gryfderau’r ffilm yma. Gyda’r cwestiwn mawr o’r ffilm gyntaf ‘Pwy ydy tad Peter?’ yn cael ei ateb yn y ffilm yma, rydym hefyd yn delio efo’r ddwy chwaer, Gamora ac Nebula. Yn fwy nag hynny, mae’r tîm yn cydweithio mor dda efo’i gilydd, maen nhw i weld fel teulu clos ac yn hwyluso’r broses o wylio’r ffilm. Mae’r elfen o hiwmor yn bwydo i mewn i hyn. Fel y ffilm gyntaf, mae yna elfen o hiwmor yn y ffilm, ac er mewn rhai llefydd, credaf fod yn cael ei orwneud. Mae’n cadw’r ffilm yn un ddifyr. Elfen arall ddiddorol sydd yn cadw’r ffilm yn ffres ydy bod y stori yn cadw’r prif gymeriadau o’r ffilm gyntaf yn gweithio mor dda efo’i gilydd. Ond, mae hefyd yn cymryd cymeriadau o gefndir y ffilm gyntaf fel Nebula ac Yondu ac yn rhoi mwy o bwrpas i’w cymeriadau. Yn sicr, mae’r cyfarwyddwr (Gunn) wedi bod yn llwyddiannus yn adeiladu ar sylfaen gadarn y ffilm gyntaf ac mae’r ffilm yn teimlo’n ffres wrth i’r stori ddatblygu. I raddau, mae creu ail ffilm mewn cyfres yn anoddach na gwneud y cyntaf. Mewn sawl enghraifft, mae’r ail ffilm mewn cyfres naill ai’n ei chwarae hi’n rhy saff ac yn ailadrodd y ffilm gyntaf, neu’n trio mor galed i fod yn ffres, yn y pendraw, mae’n teimlo fel stori a deinamig hollol wahanol. Credaf mai dau brif gryfder y ffilmiau yma ydy deinameg y cast a gweledigaeth James Gunn am y stori a’r byd mae o eisiau sôn amdani ar y sgrîn fawr.
Cymaint â baswn yn hoffi smalio bod y ffilm anhygoel yma yn berffaith, dydy hi ddim fel dim mewn bywyd wrth gwrs. Fel soniais i’n fras amdani’n gynharach, mae yna elfen o hiwmor yn y ffilm yma sydd yn gweddu’n berffaith yn y byd sydd wedi cael ei sefydlu. Yn anffodus, mewn rhai darnau, mae’r hiwmor yn cael ei orwneud. Mewn rhai golygfeydd, roedd yn cyrraedd y pwynt lle roedd yr hiwmor mor ragweladwy, roedd yn difetha rhai rhannau’r ffilm. Mae’r pwynt yma yn bwydo i mewn i fy mhwynt nesaf sef y cymeriad Bautista ‘Drax’. Yn y ffilm gyntaf, doedd y cymeriad yma ddim yn deall y syniad o drosiad a dyna oedd yn gwneud ymatebion y cymeriad yn ddoniol gan ei fod yn cymryd ei hun mor ddifrifol. Yn y ffilm yma, mae’r ddyfais yma o hiwmor yn cael ei gorwneud gymaint, bu bron i’r cymeriad deimlo’n fwy fel cymeriad sitcom yn hytrach nag ymladdwr arallfydol. Hefyd, enw’r cymeriad ydy ‘Drax the Destroyer’ ond ar wahân i olygfa agoriadol y ffilm, does prin dim mwy o olygfeydd ymladd efo’r cymeriad yma. Mae hyn yn anffodus iawn gan mai prif gryfder yr actor ydy ymladd corfforol gan ei fod yn un o’r byd reslo.
Mae llawer yn cael ei awgrymu am orffennol Gamora a Nebula fel chwiorydd, roedd y syniadau yma mor ddiddorol. Roeddwn i eisiau gweld mwy o hyn ond yn anffodus, dydyn ddim yn y ffilm yma. Fel aelod o’r gynulleidfa, dwi’n fodlon gadael y gwendid yma fynd oherwydd dwi’n sicr bydd hyn yn cael ei ymchwilio’n bellach iddi yn Avengers 3. Mae’r ffilm yma’n cael ei ffilmio ar y funud lle fydd y ddau yn ymddangos efo’u tad mabwysiedig, Thanos.
Erbyn hyn, mae Marvel Studios wedi cadarnhau mai James Gunn fydd hefyd yn cyfarwyddo trydedd ffilm y gyfres. Mae’n siŵr bod hyn yn ddewis doeth a fydd, dwi’n siŵr, yn rhoi gwên ar wyneb sawl ffan o’r ddwy ffilm gyntaf. Er bod yna rai blynyddoedd tan i ni weld trydedd ffilm y gyfres, does dim rhaid i ni ddisgwyl yn rhy hir i weld y tîm yma eto. Byddan nhw’n ymddangos yn Avengers 3 a 4 sydd yn cael eu rhyddhau dros y ddwy flynedd nesaf. Mae’r ffilm yma yn llawer o hwyl fel sydd i’w disgwyl ond hefyd efo rhai golygfeydd emosiynol wnaeth ddod ag ambell i ddeigryn i lygad y dyn 24 mlwydd oed yma.